b'\n_START_ARTICLE_\nGladiator (roman)\n_START_SECTION_\nSnov in motiv\n_START_PARAGRAPH_\nRoman razkriva svet kontaktnih borilnih ve\xc5\xa1\xc4\x8din kot so kikboks, boks, K-1, vale tudo, UFC. Glavni junak je prvak, \xc5\xa1ampion teh borilnih \xc5\xa1portov. V romanu spremljamo njegov vzpon, uspehe in pasti, ki jih prina\xc5\xa1a slava. Zelo pomemben je odnos, ki ga ima s svojim trenerjem, saj le-ta ni zgolj njegov mentor, za\xc5\xa1\xc4\x8ditnik, manager, ampak tudi najbolj\xc5\xa1i prijatelj ter o\xc4\x8detovska figura, ki jo \xc5\xa1ampion \xc5\xa1e kako potrebuje, da ostane na pravi poti. Toda sku\xc5\xa1njave so prehude. Prvak jim s\xc4\x8dasoma podle\xc5\xbee ter se vedno bolj zaplete z mariborskim podzemljem. Tudi v ljubezni do\xc5\xbeivlja pretrese. Sledi dramati\xc4\x8den konec, ko je treba pla\xc4\x8dati ceno slave in uspeha.\n_START_SECTION_\nVsebina\n_START_PARAGRAPH_\nBenjamin Marolt je v otro\xc5\xa1tvu debel in neroden, zato se vrstniki nor\xc4\x8dujejo iz njega. Filmski junaki ga navdu\xc5\xa1ijo za borilne ve\xc5\xa1\xc4\x8dine. Za\xc4\x8dne trenirati pri znamenitem mojstru Milanu Prosenici, svetovnem prvaku v kung fuju. Vadba ga spremeni v vrhunskega atleta in \xc5\xa1ampiona. Dvakrat osvoji naslov profesionalnega evropskega prvaka v kikboksu in enkrat v low kiku, zmaguje pa tudi v boksu, vale tudu in razvpitem K-1. Poro\xc4\x8di se z mladostno ljubeznijo Vesno. Rodi se jima sin Mihec. Ker mu \xc5\xa1portni dose\xc5\xbeki ne prina\xc5\xa1ajo dovolj denarja, se pove\xc5\xbee z botrom mariborskega podzemlja. Ta mu ponudi dobro pla\xc4\x8dano delo izterjevalca in varnostnika v no\xc4\x8dnem klubu na Lentu. Tam spozna lepo Tino, ki postane njegova ljubica. V Las Vegasu zmaga na UFC-ju. Postane prepoznavna medijska osebnost. Lo\xc4\x8di se od Vesne in za\xc5\xbeivi s Tino. Kot redar si nabere ve\xc4\x8d sovra\xc5\xbenikov. Eden od njih se mu ma\xc5\xa1\xc4\x8duje. Pride do streljanja, v katerem umre Tina. Zaradi dela izterjevalca dobi leto dni zaporne kazni. Ko pride na svobodo, je izgubljen, kajti umrl je tudi trener Milan. Dnevi slave so minili, ostal je sam. V avtomobilu razmi\xc5\xa1lja o samomoru.\n_START_SECTION_\nOcene\n_START_PARAGRAPH_\nRoman je eno prvih in temeljnih del slovenskega romana o borilnih ve\xc5\xa1\xc4\x8dinah. Kronolo\xc5\xa1ko je drugo tovrstno delo. Ima tudi vse zna\xc4\x8dilnosti \xc5\xa1portnega romana.'